Jak we wielnëch pózniészich dokazach Łajming, tak téż w ùsôdzkù „Parzyn” mómë do ùczinkù z karnama Kaszëbów mieszkającëch w môłëch spòlëznach, zataconëch westrzód lasów, lëdzy cãżkò robiącëch na swój chléb, nôczãscy głodëjącëch i cygnącëch swój cãżczi kawel. Białczi całima dniama sedzą przed dodomama, pòwiôdającë so, co sã chtërny sniło, klapiącë na sąsadów abò pòwtôrzającë kôrbiónczi ùczëté òd jinëch lëdzy. Òne prawie nôbarżi wierzą w rozmajité gùsła, straszą jedna drëgą rozprôwianim ò złim òkù abò przedstôwkama ùrzasnëch zdarzeniów, jaczé miałëbë dzejac sã w nôblëższim òkòlim. Jich niedowiérnota zwiãksziwô sã, czej widzą cëzégò krącącégò sã pò wsë, bò mają strach nowòsców i tegò, czegò nie znają. Dëcht szlachòwno zachòwiwają sã chłopi, chtërnëch wiãkszi dzél ni mô robòtë, stąd òbszcządzają kòżdégò dëtka, cobë le blós przeżëc jesz jeden tidzéń. Z jich gôdczi mòże so przedstawic òbrôz prostëch, ale robòtnëch lëdzy, ni mającëch za wiôldżégò pòjãcô ò tejczasnym swiece, za to przeswiôdczonëch, że robòtnosc i ùszónowanié zemi wiedno przeniese profitë. Pierszi dzélëk szołobùłczi „Parzyn” to żëwô kôrbiónka chłopów i białk, z jaczi czëtińc (czë òbzérôcz) sã dowiadëje, że cëzy krącący sã pò wsë je agentã ùbezpieczeniowim pòdpisywającym z mieszkańcama Pôrzëna ùmòwë, jaczé miałë jima zagwësnic wësoczé zôpłatë za szkòdã w przëtrôfkù spôleniô gbùrstwa. W lëdzach, co czëją ò tëch ùmòwach, téż narôstô chãc naszafòwaniô so ùbezpieczeniowi pòlisë, bò so ùdbelë, że czej sã wëpôlą, stóną sã bògôczama, kò kòżden bë chcôł bëc bògatszi òd swégò sąsada. W pòstãpnëch dzélach dokazu môleczny lëdze narôz przëchôdają do se. Dopiérkù terô sã dowiadëją, że to nie sygnie le rôz wëkùpic ùbezpieczeniowi papiór, ale że kòżdégò rokù je nót zapłacëc skłôdkã, jakô przewëższiwô jich dëtkòwé mòżlëwòtë. Naradë w môłëch sąsedzczich karnach nick nie wëjasniwają. Zéńdzenia z lesnym téż nié. Mieszkańcë Pôrzëna dochôdają do swiądë, że nót je sã spòtkac na apartno zwòłónym zebranim całi wiesczi wespòlëznë, cobë nalezc jaką radã, jak sã wëdostac z ti dëtkòwi łapicë.